
Tréningprogram presarcopeniás geriátriai páciensek részére

Tréningprogram presarcopeniás geriátriai pácienseknek
Bevezetés: A Sarcopenia egy progresszív, generalizált állapot, mely nagymértékű izom- mennyiség, erő és minőség csökkenéssel jár. Ezek a változások csökkentik az életszínvonalat és az önellátás mértékét, továbbá sérülékenyebbé teszik az egyént. Döntően a II-es típusú izomrostokat érinti a degradatio, aminek hátterében a mozgásszegény életmód, a nem elégséges fehérjebevitel és a suboptimalis fehérje feldolgozás által előidézett anabolikus rezisztencia áll. Ugyan számos elméleti tanulmány született arról, hogy hogyan kellene a sarcopeniát csökkenteni, illetve visszafordítani, azonban kevés az olyan kutatás, ami a gyakorlatban vizsgálná az elméletek hatékonyságát.
Célkitűzés: Pilot-kutatás keretében megvizsgálni az elméleti irányelvek validitását, továbbá pótolni a gyakorlati vizsgálatok terén fellépő hiányt.
Anyag és módszer: A vizsgálatban egy 9 főből álló intervenciós csoport vett részt, egy személyt kivéve, mind 65 év feletti nők és mindannyian a Szent Rókus Kórház egykori páciensei. A kezdeti állapotfelmérés keretében az izomerőt kézi szorítóerő mérővel mértük, a funkcionális kapacitást Timed Up And Go (TUG) teszttel mértük, továbbá a sarcopenia meglétét, illetve mértékét a SARC-F teszttel azonosítottuk be. A guggolás (sit-to-stand), felhúzás (csípőhinta), evezés, karhajlítás-nyújtás fő gyakorlatokból összeállított 30-40 perces programmal két hónapon át, heti kettő alkalommal részesültek tréningben a résztvevők. A két hónap leteltével visszamértük a résztvevőket és összetartozó minták T-próbáját végezünk. Az adatokat a JASP 0.16.4.0 programmal elemeztük. Továbbá az utolsó alkalmon egy fókusz csoport beszélgetés keretében a programmal kapcsolatos gondolataikra, érzelmeikre is rákérdeztünk.
Eredmények: A sarcopeniát mérő SARC-F kérdőívben kapott értékek ugyan csökkentek, de nem szignifikánsan (p=0.080), ez az érték azonban tendenciát mutat. A funkcionális kapacitás szignifikánsan javult (p=0.033), gyorsabban teljesítették a TUG tesztet. Az izomerő szorítóerőmérővel mért állapota is szignifikáns fejlődést mutatott (p=0.006).
Következtetés: A kialakított edzésprogram hatékonyan növelte a résztvevők funkcionális kapacitását, illetve izomerejét, így érdemes lenne a geriátriai területen dolgozó gyógytornászoknak megismerni és alkalmazni az itt felhasznált elméleti irányelveket. Továbbá sikerül egy összetartozó csapatot kovácsolni és élményt nyújtani.



